
AVIZ

asupra propunerii legislative pentru completarea art.84 din 
Ordonanța de urgență a Guvernului nr.51/1998 privind valorificarea 
unor active ale statului
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru completarea art.84 din                      Ordonanța de urgență a Guvernului nr.51/1998 privind valorificarea unor active ale statului, trimisă cu adresa nr. Pl-x 158 din 29 mai 2012, înregistrată sub               nr. 21/101 din 30 mai  2012. 
Senatul, în calitate de primă Cameră sesizată, a respins iniţiativa legislativă în şedinţa din 21 mai 2012.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

Potrivit dispoziţiilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă menţionată mai sus în şedinţa din 25 septembrie 2012.
Membrii Comisiei au examinat propunerea legislativă supusă avizării, expunerea de motive, avizul negativ al Consiliului Legislativ, transmis cu adresa nr. 49 din 16 ianuarie 2012 şi  punctul de vedere al Guvernului transmis cu adresa  nr. 365 din 6 martie 2012 prin care nu susţine adoptarea acestei iniţiative legislative.
      Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât  nicio obligaţie de natura celor propuse în propunerea legislativă nu ar putea fi aplicabilă, deoarece după stingerea datoriei faţă de un creditor orice raport obligaţional dintre acesta şi fostul debitor încetează de drept, indiferent de statutul juridic al debitorului respectiv.
               De asemenea, pentru cazul debitorilor aflaţi sub incidenţa                          Legii nr. 85/2006 privind procedura insolvenţei, cu modificările şi completările ulterioare, închiderea procedurii se face prin hotărâre judecătorească definitivă şi irevocabilă şi are ca efect descărcarea de obligaţii a debitorilor.
Faţă de aceste considerente, membrii Comisiei pentru politică economică, reformă şi privatizare au hotărât, cu unanimitate de voturi,                           avizarea negativă a iniţiativei legislative.
     În raport cu obiectul şi conţinutul său, propunerea legislativă face parte din categoria legilor ordinare.

